Mogens Jensen (S), 2012-11-30:
For Socialdemokraterne er det selvfølgelig også vigtigt, at vi i Folketinget og den danske regering er med til at værne om, styrke, fastholde og udvikle det danske sprog.
Hvis man ikke har noget sprog, er man jo ingenting.
Vi har før diskuteret Dansk Folkepartis forslag om at indføre en sproglov her i Folketinget og i øvrigt også i udvalgsarbejder i Folketingets Kulturudvalg.
Men forslaget er også helt utilstrækkeligt i øvrigt til at udgøre et grundlag for en sprogpolitik i Danmark.
En sprogpolitik skal, som også kulturministeren var inde på,
nødvendigvis gå på to ben.
Det ene ben er, at vi fastholder og udvikler det danske sprog, og det andet ben er, at vi er nødt til i en globaliseret verden at sikre og styrke danskernes fremmedsprogskompetencer.
Og denne del af sprogpolitikken, som er utrolig vigtig for Danmark i en globaliseret verden, forholder Dansk Folkepartis forslag sig jo slet ikke til.
Beklageligvis forholder man sig heller ikke til det, der måske er en af de største trusler mod det danske sprog, nemlig at utrolig mange danskere – desværre alt for mange danskere – ikke behersker det danske sprog.
Der er over 700.000 danskere, som har svært ved at læse og skrive vores sprog og udtrykke sig på vores sprog.
Det er jo en udfordring, som Dansk Folkeparti slet ikke forholder sig til.
Her har regeringen lagt en lang række indsatser frem.
Alene på sidste års finanslov blev der afsat 25 mio. kr. til at styrke læse-stave-indsatsen for danskere, der har svært ved sproget, og også på finansloven for 2013 er der afsat midler til initiativer.
Som kulturministeren redegjorde for, er regeringens oplæg til en ny folkeskolereform også præget af et klart ønske om at styrke dansk i skolen, og det er måske den allervigtigste indsats, der kan gøres i forhold til at udvikle og styrke det danske sprog.
Dansk Folkepartis beslutningsforslag har så ydermere, som også Venstres ordfører var inde på, en række besynderlige forslag og delelementer.
Ikke alene ville det forhindre, at man støttede Lars von Triers fantastiske film, som har bragt Danmark international berømmelse ud over den danske ganske verden, men også film af andre danske instruktører, såsom Susanne Bier, der har vundet en Oscar for en udenlandsksproget film, ville det ikke være muligt at få støtte til fra Danmark.
Jeg kan slet ikke se perspektivet i det.
Det ville ødelægge Danmarks muligheder på filmområdet internationalt, og jeg kan ikke forstå, at Dansk Folkeparti kan mene det.
Det andet handler om, at hvis det står til Dansk Folkeparti, skal studieværter i f.eks. DR åbenbart også have påtaler, hvis de kommer til at bruge engelske ord i programmerne.
De har oven i købet for et par år siden ansat en sprogredaktør, som netop skal sørge for, at DR er med til at styrke det danske sprog.
Det gør vi med fornuftige tiltag der, hvor der er behov for det, og ikke med symbolske slag i luften og absurde forslag, som Dansk Folkepartis forslag her om en sproglov er udtryk for.
Så jeg tror, det fremgår med al tydelighed, at Socialdemokraterne ikke kan støtte Dansk Folkepartis beslutningsforslag.
Tak til Dansk Folkepartis ordfører for de afsluttende bemærkninger her.
Jeg tror, det er fremgået tydeligt af de enkelte partiers ordførerindlæg og ikke mindst af ministerens indlæg, hvor meget der egentlig gøres for at styrke, fastholde og udvikle det danske sprog.
Nu henviser hr. Alex Ahrendtsen indtil flere gange til Dansk Sprognævn og deres beretning for 2012 og til, at de foreslår en række ting.
Må jeg spørge hr. Alex Ahrendtsen: Foreslår Dansk Sprognævn i deres udmærkede beretning for 2012, at der skal indføres en sproglov i Danmark?